REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/161-24

18. novembar 2024. godine

B e o g r a d

ZAPISNIK

SA 21. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 18. NOVEMBRA 2024. GODINE

 Sednica je počela u 13,00 časova.

 Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Igor D. Jakšić, Olja Petrović, Miloljub Albijanić, Dane Stanojčić, Goran Milić, Stefan Kitanović, Đorđe Komlenski, Branimir Jovanović, Branko Lukić, Jelena Milošević, Stefan Janjić i Dragana Rakić.

Sednici nisu prisustvovali članovi Odbora: Aleksandar Jugović, Snežana Paunović, Miroslav Aleksić i Vojislav Mihailović.

Sednici su prisustvovali zamenici članova Odbora: Snežana Jovanović, zamenik člana Aleksandra Jugovića, Marko Milošević, zamenik člana Snežana Paunović, Uroš Đokić, zamenik člana Miroslava Aleksića i Zoran Stojanović, zamenik člana Vojislava Mihailovića.

 Predsednik Odbora je obrazložio da je na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine, podneo predlog da Odbor obavi zajednički jedinstveni pretres o tačkama 1.- 4. predloženog dnevnog reda.

Na predlog predsednika, Odbor je jednoglasno prihvatio predlog za spajanje rasprave.

Shodno članu 93. stav 3. Poslovnika Narodne skupštine, Odbor je na predlog predsednika jednoglasno utvrdio dnevni red 21. sednice Odbora, u celini

 D n e v n i r e d:

- usvajanje zapisnika sa 19. sednice Odbora -

 1. Razmatranje ostavke koju je na funkciju narodnog poslanika podnela Dragana Lukić (01 broj: 118-2678/24 od 8. novembra 2024. godine);

2. Razmatranje obaveštenja generalnog sekretara o izricanju mere održavanja reda na sednici Drugog vanrednog zasedanja u Četrnaestom sazivu, održanoj 25. septembra 2024. godine (21 Broj: 120-2261/24 od 30. septembra 2024. godine);

3. Razmatranje obaveštenja generalnog sekretara o izricanju mere održavanja reda na Prvoj sednici Drugog redovnog zasedanja Narodne skupštine u 2024. godini, održanoj 8. oktobra 2024. godine (21 Broj: 120-2354/24 od 9. oktobra 2024. godine);

4. Razmatranje zahteva Daneta Stanojčića, narodnog poslanika za pribavljanje pozitivnog mišljenja za obavljanje druge javne funkcije (21 broj:02-2711/24 od 15. novembra 2024. godine).

\* \* \*

 Pre prelaska na rad po utvrđenom dnevnom redu Odbor je većinom glasova, bez primedaba, usvojio zapisnik sa 19. sednice Odbora.

**Prva, Druga, Treća i Četvrta tačka dnevnog reda:** Razmatranje ostavke koju je na funkciju narodnog poslanika podnela Dragana Lukić; Razmatranje obaveštenja generalnog sekretara o izricanju mere održavanja reda na sednici Drugog vanrednog zasedanja u Četrnaestom sazivu, održanoj 25. septembra 2024. godine; Razmatranje obaveštenja generalnog sekretara o izricanju mere održavanja reda na Prvoj sednici Drugog redovnog zasedanja Narodne skupštine u 2024. godini, održanoj 8. oktobra 2024. godine; Razmatranje zahteva Daneta Stanojčića, narodnog poslanika za pribavljanje pozitivnog mišljenja za obavljanje druge javne funkcije

Pre nego što je otvorio raspravu, predsednik Odbora je dao uvodne napomene u vezi sa tačkama Dnevnog reda. Povodom ostavke koju je na funkciju narodnog poslanika podnela Dragana Lukić, predsednik Odbora je obavestio prisutne da je ista overena u skladu sa zakonom kojim se uređuje overavanje potpisa, i u zakonskom roku predata na pisarnicu Narodne skupštine.

U vezi sa tačkama 2. i 3. pojasnio je da se radi o obaveštenjima generalnog sekretara o merama koje su izrečene narodnom poslaniku Milošu Parandiloviću zbog povrede reda na sednici Narodne skupštine, a uz koja su priloženi izvodi iz stenografskih beležaka.

Povodom 4. tačke informisao je prisutne da se radi o zahtevu Daneta Stanojčića, narodnog poslanika, za pribavljanje pozitivnog mišljenja za obavljanje funkcije člana Nadzornog odbora Fabrike hemijskih proizvoda HEMOFLUID a.d. Kruševac.

Diskusije nije bilo.

Odbor je u skladu sa članom 157. stav 2. Poslovnika, odlučivao o svakoj tački dnevnog reda pojedinačno.

Odbor je povodom **Prve tačke dnevnog reda**, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Dragane Lukić, izabrane sa Izborne liste „ALEKSANDAR VUČIĆ - Srbija ne sme da stane“, nastupio slučaj iz člana 131. stav 2. tačka 6) Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

Mandat narodnog poslanika prestaje danom podnošenja ostavke, u skladu sa članom 132. stav 5. Zakona o izboru narodnih poslanika, te Odbor predlaže da Narodna skupština, u smislu člana 133. istog zakona, konstatuje da je imenovanoj prestao mandat narodnog poslanika.

Popunjavanje upražnjenog poslaničkog mesta izvršiće se dodeljivanjem mandata drugom kandidatu u skladu sa čl. 134. i 135. Zakona.

Za izvestioca Odbora na sednici Narodne skupštine određen je Milenko Jovanov, predsednik Odbora.

Odbor je povodom **Druge tačke dnevnog reda**, na predlog predsednika, većinom glasova doneo odluku kojom se Miloš Parandilović, narodni poslanik kažnjava novčanom kaznom u visini od 10% osnovne plate u iznosu od 11.521,83 dinara.

Odbor je povodom **Treće tačke dnevnog reda**, na predlog predsednika, većinom glasova doneo odluku kojom se Miloš Parandilović, narodni poslanik kažnjava novčanom kaznom u visini od 20% osnovne plate u iznosu od 23.043,67 dinara.

 Odbor je povodom **Četvrte tačke dnevnog reda**, na predlog predsednika, većinom glasova prihvatio zahtev i dao pozitivno mišljenje Danetu Stanojčiću da uz vršenje funkcije narodnog poslanika, obavlja i funkciju člana Nadzornog odbora Fabrike hemijskih proizvoda HEMOFLUID a.d. Kruševac.

 \*\*\*

Sednica je završena u 13,10 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Svetlana Dedić Milenko Jovanov